Martin Geertsen (V), 2022-06-08:
Tak for ordet.
Og tak til hr. Jens Henrik Thulesen Dahl og fru Pia Kjærsgaard for at have rejst den her vigtige debat.
Jeg har i lighed med en række andre ordførere, tror jeg, haft møde med Antidote Danmark og hørt om deres meget dygtige og sympatiske arbejde.
var det et ret uoverkommeligt kursus at gennemføre.
Når nogle desværre har fået en overdosis, er det jo minutter, der kan betyde forskellen mellem liv og død.
Og derfor er det også rigtig godt, at vi har udbredt og kan udbrede disse næsespray med naloxon, altså så vi kan sikre, at der kan gives livsvigtig førstehjælp med det samme.
Og derudover er der, som jeg også har forstået det, ikke nogen stor risiko forbundet med disse næsespray, f.eks. hvis man kommer til at give den forkert eller til en person, som rent faktisk ikke har fået en overdosis.
Jeg har tidligere i år i anden sammenhæng stillet spørgsmål til ministeren om lige præcis det her emne, og jeg sætter særlig stor pris på et af svarene, jeg fik, hvor jeg kan forstå, at Sundhedsministeriet vil anmode Sundhedsstyrelsen om sammen med Lægemiddelstyrelsen at overveje, hvorvidt der er grundlag for en dialog mellem styrelserne og Rigspolitiet om behovet for at uddanne hele eller dele af dansk politi i brugen af næsespray med naloxon.
Det gør man i Skotland, hvor jeg håber man vil indhente erfaringer fra, og det vil jeg efter bedste evne forsøge at holde Sundhedsministeriet op på rent faktisk sker.
Jeg kan forstå på et af de andre svar, jeg har fået, at en næsespray med naloxon skal være receptpligtig i EU, og det var ministeren jo også inde på.
Men jeg kan også forstå på Lægemiddelstyrelsen, at Frankrig ønsker at starte, hvilket ministeren også var inde på, en drøftelse i Det Europæiske Lægemiddelagentur vedrørende en eventuel ændring af receptpligten for lige præcis dette lægemiddel.
Det er en drøftelse, som jeg håber at Danmark vil bakke Frankrig op i bliver foretaget.
Og hvis der er en mulighed for, at vi kan gøre naloxon til håndkøbsmedicin, så synes jeg da bestemt, at man skal overveje det, da der tilsyneladende ikke er de helt store bivirkninger, hvis man skulle få den uden rent faktisk at have fået en overdosis.
Tidligere på året vedtog vi jo heldigvis en lov, som gjorde udlevering af næsespray med naloxon nemmere.
Det sætter vi meget stor pris på, og vi stemte jo ligesom alle andre partier her i Folketinget for den lov.
Det er rigtig godt, at man nu har gjort det muligt for civilsamfundsorganisationer og kommuner efter en rekvisition fra en læge eller en sygeplejerske og uden tilladelse fra Lægemiddelstyrelsen at uddele disse næsespray vederlagsfrit.
Men det betyder jo ikke, at vi bare skal stoppe her.
Vi støtter op om Antidote Danmarks arbejde og er meget glade for, at den tidligere regering med fru Ellen Trane Nørby i spidsen sikrede en årlig driftsbevilling på 800.000 kr. årligt til Antidote Danmark, og derfor håber vi også, at den bevilling bliver videreført i forbindelse med den kommende finanslov, uanset om vi så af andre årsager ikke skulle deltage i en aftale om en sådan finanslov.
Endnu en gang tak for den her forespørgsel.
Vi kommer til at støtte det forslag til vedtagelse, som Dansk Folkeparti her har fremsat.
Vi støtter op om, at driftsbevillingen bliver videreført i forbindelse med den kommende finanslov, og derudover håber jeg også, at vi seriøst kan få undersøgt muligheden for at få næsespray med naloxon i håndkøb og få det indrettet sådan, at det kan gøres uden recept, så vi kan sikre en udbredelse med henblik på at redde så mange liv som overhovedet muligt.
Tak for ordet.